ЗэхъуэкIыныгъэхэр халъхьэ
Урысей Федерацэм и Президентым Iэ тридзащ УФ-м и Лэжьыгъэ кодексым зэхъуэкIыныгъэхэр хэлъхьэным и IуэхукIэ» Законым. Абы егъэтэмэм лэжьэгъуэ махуэ иримыкъу гъэувыным, зэрылэжьэну сыхьэт бжыгъэм щIезыгъэгъуахэмрэ зыгъэпсэхугъуэ, гуфIэгъуэ махуэхэм зэрылэжьахэмрэ пэкIуэнур, апхуэдэу лэжьакIуэм зыщигъэпсэхуну зэманыр зэрыхухахыным теухуа хабзэр.
Щхьэтечу жыпIэмэ, лъэныкъуэхэм зэращIылIа лэжьыгъэ зэгурыIуэныгъэм арэзы зэрыщытехъуам тещIыхьауэ, IэнатIэ щагъэувкIи иужькIи лэжьакIуэм лэжьэгъуэ зэман иримыкъу (лэжьэгъуэ махуэ иримыкъу (сменэ) е тхьэмахуэ зэхуаку лэжьэгъуэ иримыкъу) хуагъэувыфынущ, лэжьэгъуэ махуэр Iыхьэ-Iыхьэу ягуэшынри абы хэту.
Лэжьэгъуэ зэман иримыкъур ягъэувыфынущ мардэ зимыIэ пIалъэми лъэныкъуэхэм зэращIылIа лэжьыгъэ зэгурыIуэныгъэм къыщыгъэлъэгъуа пIалъэми тещIыхьауэ.
Законым апхуэдэу щыубзыхуащ махуэ къэс зэрылажьэ зэманыр сыхьэти 4-м щIимыгъумэ, абы зигъэпсэхун, шхэн папщIэ лэжьыгъэр зэпигъэу мыхъунри.
Лэжьыгъэ лей зэрызэфIигъэкIам пщIэ зэрыщIат щIыкIэри ягъэтэмэмащ:
псалъэм и хьэтыркIэ, зыгъэпсэхугъуэ, мылэжьэгъуэ гуфIэгъуэ махуэхэм лэжьыгъэм тригъэкIуэдэн хуей зэманым щIригъэгъуамэ икIи абы хуэзэ улахуэр щIигъуу ираткIэрэ е нэгъуэщI зыгъэпсэхугъуэ хухахкIэрэ япшыныжамэ, ар хиубыдэркъым лэжьыгъэ лей щызэфIагъэкIа зэманри, абы хуэзэри къыщалъытэкIэ.
Мыбдежым лэжьакIуэ псоми пщIэр хэгъэхъуауэ щрат зыгъэпсэхугъуэ е мылэжьэгъуэ гуфIэгъуэ махуэм зэфIагъэкIа лэжьыгъэм хуэзэ улахуэм щыхуагъадэу.
ЛэжьапIэ къезытым и къалэнщ лэжьэгъуэ махуэ иримыкъу хуигъэувыну цIыхубз уэндэгъум, зи ныбжьыр илъэс 14-м нэмыса сабийм и адэ-анэм ящыщ зым, зи ныбжьыр илъэс 18-м нэмыса ныкъуэдыкъуэм кIэлъыплъу унагъуэм щыщ гуэрым я лъэIукIэ. Абы щыгъуэми лэжьэгъуэ зэман иримыкъу щыхуагъэувыр щхьэусыгъуэ пыухыкIахэр къыщыкъуэкIым и дежщ.
